Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Vyčíslenie odhadu dopadov na verejné financie

Predložený návrh zákona o inšpekcii práce a o zmene a doplnení niektorých zákonov nebude mať dopad na štátny rozpočet. Predpokladá sa, že finančné prostriedky získané  racionalizáciou miezd na Národnom inšpektoráte práce a jednotlivých inšpektorátoch práce v dôsledku ich integrácie do jedného subjektu, budú použité na  zvýšenie systemizovaných miest inšpektorov práce a na krytie potrebných nákladov súvisiacich so zmenami vyplývajúcimi z návrhu zákona napr. zber údajov o pracovných úrazoch od zamestnávateľov vrátane programového a technického zabezpečenia.

II. Vyčíslenie odhadu dopadov na obyvateľstvo, hospodárenie podnikateľskej sféry   a iných   právnických osôb 

Návrh zákona  vytvorí príležitosti pre podnikateľské aktivity právnických a fyzických osôb na základe  vydávania  oprávnení a osvedčení,  ktorých predpokladom je skvalitnenie služieb pre zamestnávateľov v oblasti bezpečnosti a ochrany zdravia pri práci a tým zvýšenie ochrany bezpečnosti a zdravia zamestnancov. Štát si pritom ponecháva primeranú kontrolu nad dodržiavaním zákonom ustanovených podmienok vykonávania týchto podnikateľských aktivít.

III. Odhad dopadov na životné prostredie

Uplatňovaním návrhu zákona sa nepredpokladá negatívny dopad  na životné prostredie na miestnej regionálnej a celoštátnej úrovni.

IV. Odhad dopadov na zamestnanosť

Vytváranie nových podnikateľských aktivít v súkromnom sektore a s tým súvisiace zamestnávanie odborne spôsobilých zamestnancov predpokladá pozitívny, nie však výrazný dopad na zamestnanosť. 

V. Odhad dopadov na podnikateľské prostredie

Realizácia predloženého návrhu zákona nebude mať negatívny vplyv na podnikateľské prostredie.